12金鴨

《12金鴨》，係2015年上畫嘅港產片，由吳君如、劉浩龍、姜皓文、蔡瀚億主演，鄒凱光執導，另外仲有謝霆鋒、任達華、陳妍希、陳奕迅、趙薇、鹿晗、盧海鵬、薛凱琪、陳靜、黃秋生、周秀娜、李若彤、梁洛施、黃偉文、王菀之等藝人客串。

故事講述昔日鴨王萬人迷張近萊，因為感情受創遠走泰國。喺好友魯老師嘅激勵下，佢搵嚟貼身教練洛雞相助重練鋼鐵人身，決定要喺香港鴨界重振雄風。點知佢賺女人錢嘅地方，已經由夜店變成老人院、暗藏春色嘅泰式菜館等…。終於一個千載難逢嘅機會，佢被當紅名媛梁李笑茜選中，一齊上電視跳舞，但條件係必須搵齊12位身懷絕技、各有所「長」嘅舞男…

製作過程
呢套戲其中一個廣受關注嘅賣點，就係吳君如犧牲色相、女扮男裝嘅反串演出。拍攝期間吳君如每次「整胸」特殊化妝，都至少6個工作人員對佢上下其手進行。吳君如又話，因為特殊化妝用到嘅，擁有人魚線同埋肌肉嘅『人造皮肌肉』有一定厚度，如果身形唔夠纖瘦，效果會顯得臃腫，所以想偷懶唔做運動都唔得，連食飯都要同幾個男模特兒一樣淨係食雞肉同菜。佢又話，自己喺呢套戲嘅形象其實陳妍希、趙薇、梁洛施同埋容祖兒飾演唔同尋歡嘅女性，亦成為咗一啲傳媒嘅關注所在。另外，亦有啲傳媒提到，吳君如同謝霆鋒上演中學時期嘅戲碼，謝霆鋒喺戲入面暗戀吳君如，而吳君如就強吻謝霆鋒，仲大玩「抓鳥遊戲」。

迴響 

影評專頁《晞。觀影記事》喺立場新聞撰寫影評嘅時候，形容呢套戲算係群星賀歲式喜劇，以大堆頭卡士以喻港人逆境自強，有熱鬧嘅感覺，亦有帶出一定人情味同感人情節，但係劇情相對鬆散，比唔上吳君如之前嘅《金雞》。
 影評專頁《講。鏟。片》以「吳君如的男妓大派對」形容呢套戲，指呢套戲結構較為鬆散，但亦令觀眾對於過去可以有一定嘅反思，唔同演員都有亮點，觀眾入場可得到預期所需。

2015年電影
港產片